ގޭންގު ކުށްތައް މަނާކުރުމާބެހޭ ޤާނޫނު
(18/2010)

[ތަޢާރުފާއި ނަން]
މިއީ، ދިވެހިރާއްޖޭގައި ގޭންގު އުފެއްދުމާއި، ހިންގުމާއި، ގޭންގު ހަދައިގެން އެކިއެކި ކުށްކުރުން މަނާކުރުމާއި، އެ ކުށްތަކަށް އަދަބު ކަނޑައެޅުމުގެ ޤާނޫނެވެ.
މި ޤާނޫނަށް ކިޔާނީ "ގޭންގު ކުށްތައް މަނާކުރުމާބެހޭ ޤާނޫނު" އެވެ.

[ގޭންގެއްގެ މެންބަރުކަމާއި ލީޑަރުކަން]
ޣައިރު ޤާނޫނީ ޢަމަލުތައް ހިންގުމަށްޓަކައި ގޭންގެއް އުފެއްދުމާއި ހިންގުމާއި ގޭންގެއްގެ މެންބަރަކަށް ވުމަކީ ކުށެކެވެ.
އެއްވެސް ގޭންގެއްގެ ލީޑަރުކަން ކުރުމަކީ ނުވަތަ ލީޑަރެއްގެ ދައުރު އަދާކުރުމަކީ ކުށެކެވެ.
މި މާއްދާގެ (ހ) ގެ ދަށުން ކުށެއް ކޮށްފި މީހެއްގެ އަދަބަކީ 1 (އެކެއް) އަހަރުދުވަހާއި 5 (ފަހެއް) އަހަރުދުވަހާ ދެމެދުގެ މުއްދަތަކަށް ޖަލަށްލުމެވެ.
މި މާއްދާގެ (ށ) ގެ ދަށުން ކުށެއް ކޮށްފި މީހެއްގެ އަދަބަކީ 2 (ދޭއް) އަހަރުދުވަހާއި 7 (ހަތެއް) އަހަރުދުވަހާ ދެމެދުގެ މުއްދަތަކަށް ޖަލަށްލުމެވެ.

[ގޭންގެއްގެ މެންބަރެއްކަން ދެއްކުން]
އެއްވެސް މީހަކު ބުނާ ބަހަކުން ނުވަތަ ކުރާ ޢަމަލަކުން ނުވަތަ ހާމަކުރާ ޢިބާރާތަކުން ނުވަތަ ހާމަކުރާ އެއްވެސް ބާވަތެއްގެ ނިޝާނަކުން ނުވަތަ އެނޫންވެސް ގޮތަކަށް އެމީހަކީ ގޭންގެއްގެ މެންބަރެއްކަން ދެއްކުމަކީ ކުށެކެވެ.
މި މާއްދާގެ (ހ) ގެ ދަށުން ކުށެއް ކޮށްފި މީހެއްގެ އަދަބަކީ 6 (ހައެއް) މަސްދުވަހާއި 18 (އަށާރަ) މަސްދުވަހާ ދެމެދުގެ މުއްދަތަކަށް ޖަލަށްލުމެވެ.

[ގޭންގެއްގެ މަޢުލޫމާތާއި ނިޝާން ހާމަކުރުން]
އެއްވެސް ގޭންގަކާބެހޭ މަޢުލޫމާތު ހިމެނޭގޮތަށް ވެބްސައިޓެއް ތައްޔާރުކޮށް ނުވަތަ މުއާޞަލާތީ އެއްވެސް ވަސީލަތެއް ނުވަތަ އިންޓަރނެޓް ބޭނުންކޮށްގެން މަޢުލޫމާތު ފެތުރުމާއި، ނުވަތަ ގޭންގަކަށް ނިސްބަތްވާ ނިޝާނެއް ނުވަތަ ސިއްކައެއް ނުވަތަ ލޯގޯއެއް ނުވަތަ މިނޫންވެސް މިފަދަ އެއްޗެއް އެއްވެސް ތަނެއްގައި ކުރެހުމަކީ ނުވަތަ ހަރުކުރުމަކީ ނުވަތަ ބެހެއްޓުމަކީ ނުވަތަ ހާމަކުރުމަކީ ނުވަތަ މިފަދަ އެއްޗެއް ދިވެހިރާއްޖެއަށް އެތެރެކުރުމަކީ ކުށެކެވެ.
ޤާނޫނެއްގެ ދަށުން ރަޖިސްޓަރީ ކުރާ ޖަމާޢަތަކަށް، ޖަމްޢިއްޔާއަކަށް، ފިހާރައަކަށް، ރެސްޓޯރެންޓް ހޮޓާފަދަ ތަނަކަށް، ކުންފުންޏަކަށް ނުވަތަ އެނޫންވެސް ތަނަކަށް، ގޭންގަކަށް ނިސްބަތްވާ ނަމެއް ނުވަތަ ގޭންގަކަށް ނިސްބަތްވާ ލޯގޯއެއް ރަޖިސްޓަރީ ކޮށްގެން ނުވާނެއެވެ.
މި މާއްދާގެ (ހ) ގެ ދަށުން ކުށެއް ކޮށްފި މީހެއްގެ އަދަބަކީ 6 (ހައެއް) މަސްދުވަހާއި 18 (އަށާރަ) މަސްދުވަހާ ދެމެދުގެ މުއްދަތަކަށް ޖަލަށްލުމެވެ.

[ފައިސާގެ އެހީ ފޯރުކޮށްދޭ ފަރާތްތައް]
އެކިއެކި ޖިނާއީ ކުށްކުރުމަށްޓަކައި އުފައްދާ ގޭންގުތަކާއި ގޭންގުތަކުގެ މެންބަރުންނަށް މާލީ އަދި މާއްދީ އެހީތެރިކަން ފޯރުކޮށްދިނުމަކީ ކުށެކެވެ.
މި މާއްދާގެ (ހ) ގެ ދަށުން ކުށެއް ކޮށްފި މީހެއްގެ އަދަބަކީ 50,000/-ރ (ފަންސާސްހާސް ރުފިޔާ) އާއި 500,000/-ރ (ފަސްލައްކަ ރުފިޔާ) އާ ދެމެދުގެ ޢަދަދަކުން ޖޫރިމަނާކުރުމާއެކު 3 (ތިނެއް) އަހަރުދުވަހާއި 7 (ހަތެއް) އަހަރުދުވަހާ ދެމެދުގެ މުއްދަތަކަށް ޖަލަށްލުމެވެ.

[ހެކިންނަށް ބިރުދެއްކުން]
އެއްވެސް ގޭންގަކާ ނުވަތަ ގޭންގެއްގެ މެންބަރަކާ ގުޅޭގޮތުން ކޯޓަކަށް ނުވަތަ ޤާނޫނު ތަންފީޛުކުރާ ފަރާތަކަށް މަޢުލޫމާތު ދިނުން ނުވަތަ ހެކި ދިނުން ހުއްޓުވުމަށްޓަކައި އެމީހާއަށް ނުވަތަ އެނޫންވެސް ފަރާތަކަށް އަނިޔާއެއް ނުވަތަ ގެއްލުމެއް ދޭނެކަމުގެ ނުވަތަ މެދުވެރިކުރާނެކަމުގެ އިންޒާރުދިނުމަކީ ނުވަތަ އަނިޔާއެއް ނުވަތަ ގެއްލުމެއް ދިނުމަކީ ނުވަތަ މެދުވެރިކުރުމަކީ ކުށެކެވެ.
މި މާއްދާގެ (ހ) ގެ ދަށުން އިންޒާރުދިނުމުގެ ކުށްކޮށްފި މީހެއްގެ އަދަބަކީ 6 (ހައެއް) މަސްދުވަހާއި 18 (އަށާރަ) މަސްދުވަހާ ދެމެދުގެ މުއްދަތަކަށް ޖަލަށްލުމެވެ.
މި މާއްދާގެ (ހ) ގެ ދަށުން އަނިޔާއެއް ނުވަތަ ގެއްލުމެއް ދިނުމުގެ ނުވަތަ މެދުވެރިކުރުމުގެ ކުށްކޮށްފި މީހެއްގެ އަދަބަކީ 3 (ތިނެއް) އަހަރުދުވަހާއި 7 (ހަތެއް) އަހަރުދުވަހާ ދެމެދުގެ މުއްދަތަކަށް ޖަލަށްލުމެވެ.

[ރެކްރޫޓްކުރުން]
ގޭންގަކަށް ވެއްދުމަށް ނުވަތަ ގޭންގެއްގައި ނުވަތަ ގޭންގެއްގެ ޙަރަކާތެއްގައި ބައިވެރިކުރުމަށް އެއްވެސް މީހަކު ހޯދުމަށް އެއްވެސް މަސައްކަތެއް ކުރުމަކީ ކުށެކެވެ.
މި މާއްދާގެ (ހ) ގެ ދަށުން ކުށެއް ކޮށްފި މީހެއްގެ އަދަބަކީ 6 (ހައެއް) މަސްދުވަހާއި 18 (އަށާރަ) މަސްދުވަހާ ދެމެދުގެ މުއްދަތަކަށް ޖަލަށްލުމެވެ.

[ގޭންގެއްގެ ސަރަޙައްދު ކަނޑައެޅުން]
ގޭންގެއްގެ ސަރަޙައްދުކަމުގައި ވަކި ސަރަޙައްދެއް ޤާއިމުކުރުމުގެ ގޮތުން އެއްވެސް ތަނެއްގައި އެއްވެސް މީހަކު ވަކި މުއްދަތަކަށް ނުވަތަ ވަކި ވަގުތަކަށް ނުވަތަ ވަކި ގަޑިއަކަށް ނުވަތަ އެއްވެސް މުއްދަތެއް ނުވަތަ ވަގުތެއް ނުވަތަ ގަޑިއެއް ކަނޑައެޅުމެއް ނެތި ނަމަވެސް އެ ތަނެއްގައި ހުރުމުން ނުވަތަ މަޑުކުރުމުން ސަރުކާރުގެ ކަމާބެހޭ ފަރާތަކުން، އެތަނެއްގައި ނުތިބުމަށް ނުވަތަ މަޑުނުކުރުމަށް އެންގުމުން އެ ތަނެއްގައި ތިބުމަކީ ނުވަތަ މަޑުކުރުމަކީ ކުށެކެވެ.
މި މާއްދާގެ (ހ) ގެ ދަށުން ކުށެއް ކޮށްފި މީހެއްގެ އަދަބަކީ 6 (ހައެއް) މަސްދުވަހާއި 18 (އަށާރަ) މަސްދުވަހާ ދެމެދުގެ މުއްދަތަކަށް ޖަލަށްލުމެވެ.

[ރަޖިސްޓަރީ ބާޠިލުކުރުން]
ޤާނޫނުގެ ދަށުން ރަޖިސްޓަރީ ކޮށްފައިވާ ނަމެއް ނުވަތަ ޖަމާޢަތެއް ނުވަތަ ޖަމްޢިއްޔާއެއް ނުވަތަ ކުޅިވަރުކުޅޭ ކްލަބެއް ނިވާފަތްގަނޑެއްގެ ގޮތުގައި ބޭނުންކޮށްގެން މި ޤާނޫނުގެ ދަށުން މަނާކޮށްފައިވާ ޢަމަލެއް ނުވަތަ ޙަރަކާތެއް ހިންގާކަމަށް ޝަރީޢަތަށް ސާބިތުވެއްޖެނަމަ، އެ ނަމެއް ނުވަތަ އެ ޖަމާޢަތެއް ނުވަތަ އެ ޖަމްޢިއްޔާއެއް ނުވަތަ ކުޅިވަރުކުޅޭ ކްލަބެއްގެ ރަޖިސްޓަރީ ބާޠިލުކުރުމުގެ ބާރު ކަމާބެހޭ އިދާރާއަށް ލިބިގެންވެއެވެ.

[ގޭންގުގެ ބޭނުމަށް ހަތިޔާރު އުފެއްދުމާއި ވިއްކުމާއި ދިނުމާއި ގެންގުޅުން]
ގޭންގެއްގެ ބޭނުމަށް ހަތިޔާރެއް ނުވަތަ ހަތިޔާރެއްގެ ގޮތުގައި ބޭނުންކުރެވިދާނެފަދަ އެއްޗެއް އުފެއްދުމަކީ ނުވަތަ ވިއްކުމަކީ ނުވަތަ ދިނުމަކީ ނުވަތަ ގެންގުޅުމަކީ ނުވަތަ ދިވެހިރާއްޖެއަށް އެތެރެކުރުމަކީ ކުށެކެވެ.
މި މާއްދާގެ (ހ) ގެ ދަށުން ކުށެއް ކޮށްފި މީހެއްގެ އަދަބަކީ 1 (އެކެއް) އަހަރުދުވަހާއި 5 (ފަހެއް) އަހަރުދުވަހާ ދެމެދުގެ މުއްދަތަކަށް ޖަލަށްލުމެވެ.

[އެކުވެގެން ބިރުދެއްކުން]
ތިން މީހުން ނުވަތަ އެއަށްވުރެ ގިނަމީހުން އެކުގައި ތިބެ އަނެކާއަށް ޙަމަލާ ދީފާނެކަމުގެ އިންޒާރުދިނުމަކީ ކުށެކެވެ.
މި މާއްދާގެ (ހ) ގައި ބުނާފަދަ އިންޒާރެއް ދޭ ހިނދު އެ ތަނުގައި ހާޒިރުވެ ތިބެ އެ ޙަމަލާއާ ރުހޭކަން ދައްކާ އެންމެން އެ ކުރަނީ ކުށެކެވެ.
މި މާއްދާގެ (ހ) ގެ ދަށުން ކުށެއް ކޮށްފި މީހެއްގެ އަދަބަކީ 1 (އެކެއް) އަހަރުދުވަހާއި 3 (ތިނެއް) އަހަރުދުވަހާ ދެމެދުގެ މުއްދަތަކަށް ޖަލަށްލުމެވެ.
މި މާއްދާގެ (ށ) ގައި ބަޔާންކުރާފަދަ ކުށެއް ކޮށްފި މީހެއްގެ އަދަބަކީ 6 (ހައެއް) މަސްދުވަހާއި 18 (އަށާރަ) މަސްދުވަހާ ދެމެދުގެ މުއްދަތަކަށް ޖަލަށްލުމެވެ.

[މީހެއްގެ ބިމަކަށް ވަނުން]
ކުށެއް ކުރުމަށްޓަކައި މީހެއްގެ ބިމަކަށް، ނުވަތަ ގެއަކަށް ނުވަތަ އިމާރާތަކަށް ނުވަތަ ފިހާރައަކަށް ނުވަތަ މިނޫންވެސް ތަނަކަށް ވަނުމަކީ އަދި އުޅަނދަކަށް އެރުމަކީ ކުށެކެވެ.
މި މާއްދާގެ (ހ) ގެ ދަށުން ކުށެއް ކޮށްފި މީހެއްގެ އަދަބަކީ 6 (ހައެއް) މަސްދުވަހާއި 18 (އަށާރަ) މަސްދުވަހާ ދެމެދުގެ މުއްދަތަކަށް ޖަލަށްލުމެވެ.

[ގްރޫޕް ނުވަތަ ގޭންގު ރަމްޒުކުރާ ކުރެހުން]
ގޭންގު ނުވަތަ އެކިއެކި ގްރޫޕްތައް ރަމްޒުކޮށްދޭ ކުރެހުންތައް ގޭގޭގެ ފާރުތަކުގައާއި، ޢާންމު ތަންތަނުގައި ކުރަހާފައިވަނިކޮށް ފެނިއްޖެނަމަ، އެ ތަންތަނުގެ ވެރިފަރާތުގެ ހުއްދައަކާނުލައި އެފަދަ ކުރެހުންތައް ފޮހެލުން ނުވަތަ ކުރެހުންތަކުގެ މަތީގައި ކުލަ ލުމުގެ އިޚްތިޔާރު މޯލްޑިވްސް ޕޮލިސް ސަރވިސްއަށާއި ކައުންސިލްތަކަށް ލިބިގެންވެއެވެ.

[ކުށްކޮށްގެން ހޯދާ ފައިސާއާއި މުދަލާއި ތަކެތި]
ގޭންގު ހިންގައިގެން ހޯދާ މުދަލާއި، ފައިސާއާއި ތަކެތި ކަމަށް ޝަރީޢަތަށް ސާބިތުވެއްޖެނަމަ އެފަދަ މުދަލާއި، ފައިސާއާއި ތަކެތި މި ޤާނޫނުގެ ދަށުން ދައުލަތަށް ނެގޭނެއެވެ.
މި ޤާނޫނުގައި ބަޔާންކޮށްފައިވާ ކުށަކާމެދު، މީހެއްގެ މައްޗަށް ތުހުމަތު ކުރެވިއްޖެނަމަ، ނުވަތަ ދަޢުވާ އުފުލިއްޖެނަމަ، އެ ކުށެއް ކޮށްގެން ހޯދާފައިވާކަމަށް ތުހުމަތު ކުރެވޭ މުދަލާއި ފައިސާއާއި ތަކެތި، އެ މައްސަލައެއް ޝަރީޢަތުން ވަކިގޮތަކަށް ނިމެންދެން ހިފެހެއްޓުމަށް، ނުވަތަ އެމީހެއްގެ ބެލުމުގެ ދަށުން އެ އެއްޗެއް ދިޔަނުދިނުމަށް، ނުވަތަ އެ އެއްޗަކުން އެއްވެސް ތަޞައްރުފެއް ނުކުރުމަށް، ނުވަތަ ވަކި ފަރާތެއްގެ ހަވާލުގައި އެ އެއްޗެއް ބެހެއްޓުމަށް ޤާޟީއަށް އަމުރު ކުރެވިދާނެއެވެ.
މި ޤާނޫނުގައި ބަޔާންކޮށްފައިވާ ކުށަކާމެދު މީހެއްގެ މައްޗަށް ތުހުމަތު ކުރެވިއްޖެނަމަ، މި މާއްދާގެ (ށ) ގައިވާ ގޮތުގެމަތިން، އެ މާއްދާގައި ބުނެފައިވާފަދަ އަމުރެއް ހޯދުމަށް އެ މައްސަލައެއް ކޯޓަށް ހުށަހަޅައި، ވަކިގޮތަކަށް ޤާޟީ ނިންމަންދެން، އެ ކުށެއް ކޮށްގެން ހޯދާފައިވާކަމަށް ތުހުމަތު ކުރެވޭ ފައިސާއާއި މުދަލާއި ތަކެތި ހިފެހެއްޓުމުގެ އިޚްތިޔާރު މޯލްޑިވްސް ޕޮލިސް ސަރވިސްއަށް ލިބިގެންވެއެވެ.

[ގޭންގު ހަދައިގެން މާރާމާރީ ހިންގުން]
ތިރީގައި ބަޔާންކޮށްފައިވާ ކަންކަމުގެ ތެރެއިން ކަމެއް ކުރުމަކީ ކުށެކެވެ.
ގޭންގު ނުވަތަ ގްރޫޕް ހަދައިގެން މާރާމާރީ ހިންގުމަށް ރޭވުން؛
ގޭންގު ނުވަތަ ގްރޫޕް ހަދައިގެން މާރާމާރީ ހިންގުން؛
ގޭންގު ނުވަތަ ގްރޫޕް ހަދައިގެން މާރާމާރީ ހިންގުމުގައި ބައިވެރިވުން.
މި މާއްދާގެ (ހ) ގެ (1) ވަނަ ނަންބަރުގައި ބަޔާންކޮށްފައިވާ ކުށްކުރާ މީހެއްގެ އަދަބަކީ 3 (ތިނެއް) އަހަރުދުވަހާއި 5 (ފަހެއް) އަހަރުދުވަހާ ދެމެދުގެ މުއްދަތަކަށް ޖަލަށްލުމެވެ.
މި މާއްދާގެ (ހ) ގެ (2) ވަނަ ނަންބަރާއި (3) ވަނަ ނަންބަރުގައި ބަޔާންކޮށްފައިވާ ކުށްކުރާ މީހެއްގެ އަދަބަކީ 6 (ހައެއް) އަހަރުދުވަހާއި 12 (ބާރަ) އަހަރުދުވަހާ ދެމެދުގެ މުއްދަތަކަށް ޖަލަށްލުމެވެ.
މި މާއްދާގައި "މާރާމާރީ" ކަމަށް ބުނެފައި އެވަނީ، ދިވެހިރާއްޖޭގެ ޤާނޫނުލްޢުޤޫބާތުގައި މާރާމާރީކަމަށް ބުނެފައިވާ ކަންކަމަށެވެ.

[ޢާންމު ތުރާ]
ގޭންގު ހަދައިގެން ނުވަތަ ގްރޫޕް ހަދައިގެން ޤާނޫނާ ޚިލާފު ޢަމަލުކުރުމަށް ނުވަތަ ޤާނޫނާ ޚިލާފު ޢަމަލު ރޭވުމަށް ނުވަތަ، އެފަދަ ޢަމަލުކުރުމަށް ތައްޔާރުވުމަށް އެއްވެސް ގޭންގެއް ނުވަތަ އެއްވެސް ގްރޫޕެއް އެއްވެސް އިމާރާތަކަށް ނުވަތަ ތަނަކަށް އެއްވުމަކީ ޢާންމު ތުރާލެކެވެ.
އަދި ކޯޓުގެ އަމުރެއްގެ ދަށުން، އެ އަމުރެއްގައި ބަޔާންކުރާ ފަރާތްތައް އެ އަމުރުގައި ބަޔާންކޮށްފައިވާ މުއްދަތަކަށް އެ އިމާރާތައް ނުވަތަ އެ ތަނަށް އައުން މަނާކުރެވިދާނެއެވެ.

[މަދަނީ ޒިންމާ]
ގޭންގު ހަދައިގެން ނުވަތަ ގްރޫޕް ހަދައިގެން ޤާނޫނާ ޚިލާފު ޢަމަލެއް ރޭވުމުގައި ނުވަތަ ކުރަން އުޅުމުގައި ނުވަތަ ކުރުމުގައި ނުވަތަ އެހީތެރިވެދިނުމުގައި ގޭންގެއްގެ ނުވަތަ ގޭންގެއްގެ މެންބަރެއްގެ ނުވަތަ ގޭންގެއްގެ އެހީތެރިއެއްގެ ކިބައިން އެއްވެސް ފަރާތަކަށް ލިބޭ ގެއްލުމަކަށް އެ ގޭންގެއްގެ ކޮންމެ މެންބަރަކު ވަކިވަކީން އަދި އެކުގައި މަދަނީ ޒިންމާ އުފުލަންޖެހޭނެއެވެ.
ގޭންގެއްގެ ކޮންމެ އެހީތެރިޔަކުމެ އަދި ގޭންގެއްގެ މެންބަރަކު ބެލެހެއްޓުމަށްޓަކައި ޚަރަދުކުރާ ކޮންމެ ފަރާތަކުންމެ، މި މާއްދާގެ (ހ) ގައި ބުނާ މަދަނީ ޒިންމާ އެ މާއްދާއާ އެއްގޮތްވާ ގޮތުގެމަތިން އުފުލަންޖެހޭނެއެވެ.

[މި ޤާނޫނަށް އިސްކަންދިނުން]
މި ޤާނޫނުގައި ކަނޑައެޅި ބަޔާންވެގެންވާ ކުށާއި، އަދަބާއި، އަދި ކަންކަން އެހެން ޤާނޫނަކުން ކަނޑައަޅާފައިވާ ކުށާއި، އަދަބު އަދި ކަންކަމާ ފުށުއަރާނަމަ އިސްކަންދެވޭނީ މި ޤާނޫނުގައި ކަނޑައެޅި ބަޔާންވެގެންވާ ކުށާއި އަދަބާއި އަދި ކަންކަމަށެވެ.

[ބައެއް ޙައްޤުތައް ހިފެހެއްޓުން]
މި ޤާނޫނުގެ ދަށުން ޙުކުމް ތަންފީޛުކުރަމުން ގެންދާ އެއްވެސް މީހަކަށް ޕެރޯލްގެ ދަށުން ނުވަތަ އެހެން ގޮތަކުންވިޔަސް އަދަބު ލުއިކޮށްދެވޭނީ ޙުކުމުގެ ތިންބައިކުޅަދެބައި ތަންފީޛުކުރުމަށް ފަހުގައެވެ.
މި ޤާނޫނުގައި ބުނެފައިވާފަދަ ކުށެއްކުރީ ނުވަތަ އެފަދަ ކުށެއްގައި ބައިވެރިވީ ޢުމުރުން 18 އަހަރު ނުފުރޭ ކުއްޖެއްކަމުގައިވިޔަސް އެ ކުއްޖަކަށް 14 އަހަރު ފުރިފައިވާނަމަ ޤާނޫނު ނަންބަރު 9/91 (ކުޑަކުދިންގެ ޙައްޤުތައް ރައްކާތެރިކުރުމާބެހޭ ޤާނޫނު) އާއި ޤާނޫނުލްޢުޤޫބާތުގެ 7 ވަނަ މާއްދާއިން އިސްތިސްނާކޮށް މި ޤާނޫނުގެ ދަށުން ކުށްވެރިވާނެއެވެ. އެފަދަ ފަރާތްތަކަށް އިއްވޭ ޙުކުމް ތަންފީޛުކުރަންޖެހޭނީ ޢުމުރުން 18 އަހަރު ނުފުރޭ ކުދިންނަށް ޚާއްޞަކޮށްފައި ހުންނަ މަރުކަޒެއްގައެވެ.

[ޚާއްޞަ ރައްކާތެރިކަން]
މި ޤާނޫނުގައި ބަޔާންކޮށްފައިވާ ކުށެއްގެ ތުހުމަތުގައި ބަންދުކުރެވޭ މީހުންނާއި، އެއިން ކުށަކާގުޅިގެން، ޝަރީޢަތުގެ މަރުޙަލާގައި ބަންދުކުރެވޭ މީހުންނާއި، އެއިން ކުށެއް ކުރިކަން ސާބިތުވެގެން ޙުކުމް ތަންފީޛުކުރަމުންދާ މީހުން ބަންދުގައި ހުންނަ މުއްދަތުގައި ޞިއްޙީ ފަރުވާ ހޯދުމަށް ފަރުވާލިބިގަންނަ އެއްވެސް މަރުކަޒަކަށް ހާޒިރުކުރެވޭނީ އެކަށީގެންވާ ސަލާމަތާއެކު ކަމާބެހޭ ފަރާތްތަކުގެ އޮފިސަރަކާއެކުގައެވެ.

[ގަވާއިދު ހަދައި ހިންގުން]
މި ޤާނޫނުގެ ދަށުން ހަދަންޖެހޭ ގަވާއިދުތައް ހަދައި ހިންގާނީ މިނިސްޓްރީ އޮފް ހޯމްއެފެއާޒްއިންނެވެ. އަދި މި ޤާނޫނަށް ޢަމަލުކުރަން ފަށާތާ 4 (ހަތަރެއް) މަސްދުވަހުގެ ތެރޭގައި އެ ގަވާއިދުތައް ހަދައި ނިންމަންވާނެއެވެ. އަދި މިފަދަ ގަވާއިދަކަށް ޢަމަލުކުރަން ފެށުމުގެ ކުރިން ރައްޔިތުންގެ މަޖިލީހުގެ ޤައުމީ ސަލާމަތުގެ ކޮމިޓީއަށް އެ ގަވާއިދެއް ހުށަހަޅަން ވާނެއެވެ.
މި މާއްދާގެ (ހ) ގެ ދަށުން ހަދާފައިވާ ގަވާއިދަކަށް އުނި އިތުރު ގެނައުމަށް ނުވަތަ އެ އަކުރުގައި ބުނާ މުއްދަތުގެ ފަހުން މި ޤާނޫނުގެ ދަށުން އިތުރު ގަވާއިދެއް ހަދަން މިނިސްޓްރީ އޮފް ހޯމްއެފެއާޒްއިން ބޭނުންވެއްޖެ ޙާލަތެއްގައި އެ ގަވާއިދެއް ހެދުމަކަށް މި މާއްދާގެ (ހ) ހުރަހެއް ނާޅައެވެ.
މިގޮތަށް މިފަދަ ބަދަލެއް ގެނައިކަމުގައިވިއަސް ރައްޔިތުންގެ މަޖިލީހުގެ ޤައުމީ ސަލާމަތުގެ ކޮމިޓީއަށް އެ ބަދަލެއް ހުށަހަޅަންވާނެއެވެ.

[ޤާނޫނަށް ޢަމަލުކުރަން ފެށުން]
މި ޤާނޫނަށް ޢަމަލުކުރަން ފަށާނީ، މި ޤާނޫނު ފާސްވެ، ތަޞްދީޤުކޮށް، ދިވެހިސަރުކާރުގެ ގެޒެޓުގައި ޝާއިޢުކުރާ ދުވަހުން ފެށިގެންނެވެ.

[ލަފުޒުތަކާއި ޢިބާރާތްތަކުގެ މާނަ]
މި ޤާނޫނުގައި ކަނޑައެޅިގެން އެހެން ގޮތަކަށް ބުނެފައިނުވާހާ ހިނދަކު؛
"ގޭންގު" ކަމުގައި ބުނެފައި އެވަނީ، ތިން މީހުން ނުވަތަ އެއަށްވުރެ ގިނަ މީހުން އެކުވެގެން އުފައްދާ، އެ ޖަމާޢަތެއް ނުވަތަ ގްރޫޕެއްގެ މައިގަނޑު ޙަރަކާތެއްގެ ގޮތުގައި ޖިނާއީ ކުށްކުރުން ހިމެނޭ ޖަމާޢަތްތަކާއި ގްރޫޕްތަކަށެވެ.
"އެހީތެރިއަކު" ކަމުގައި ބުނެފައި އެވަނީ، ގޭންގަކަށް ނުވަތަ ގޭންގެއްގެ އެއްވެސް މެންބަރަކަށް އެނގިހުރެ އެހީތެރިވެ ނުވަތަ ގޭންގެއްގެ ނުވަތަ ގޭންގެއްގެ އެއްވެސް މެންބަރެއްގެ ޣައިރު ޤާނޫނީ ޙަރަކާތުން މަންފާއެއް ލިބިގަންނަ ކޮންމެ ތަބީޢީ ނުވަތަ ޤާނޫނީ ޝަޚްޞަކަށެވެ.
މި ޤާނޫނުގެ 6 ވަނަ މާއްދާގައި "އިންޒާރުދިނުން" ކަމަށް ބުނެފައި އެވަނީ، ސީދާ މީހެއްގެ ގާތަށް އައިސް އިންޒާރުދިނުމާއި، މުއާޞަލާތީ ވަސީލަތްތައް ބޭނުންކޮށްގެން އެސް.އެމް.އެސް ނުވަތަ އީ-މެއިލް ނުވަތަ ފެކްސް ނުވަތަ ފޯންކޯލް ނުވަތަ އެނޫންވެސް ގޮތަކަށް، ނުވަތަ ސިޓީއެއް ނުވަތަ ލިޔުމެއް ލިޔެ ހާމަކުރުން، ނުވަތަ ފާރު ފަދަ ތަނެއްގައި ލިޔެ ހާމަކޮށްގެން މީހެއްގެ ޖިސްމަށް ނުވަތަ މުދަލަށް ނުވަތަ ޢާއިލާގެ މެންބަރަކަށް އެއްވެސް މިންވަރެއްގެ ގެއްލުމެއް ނުވަތަ އަނިޔާއެއް ދޭނެކަމަށް ބުނުމަށެވެ.
މި ޤާނޫނުގެ 8 ވަނަ މާއްދާގައި "ގޭންގެއްގެ ސަރަޙައްދު" ކަމަށް ބުނެފައި އެވަނީ، ޢާންމުކޮށް އެއްތަނަކަށް އެއްވެ ތިބެ ގޭންގު ކުށްތަކާއި، ގްރޫޕް މާރާމާރީ ހިންގުމަށް ރާވައި، އަދި މާރާމާރީ ހިންގާ ތަންތަނަށެވެ. އެ ތަންތަނުން ހިނގައިބިނގައި އަދި އެ ސަރަޙައްދުތަކުގައި ދިރިއުޅޭ ފަރުދުންނަށް ތުރާ ލިބޭގޮތަށް ގްރޫޕްތަކުގެ ކޮންޓްރޯލުގައި އޮންނަ ގޯޅިގޯޅި ކަންމައްޗާއި ބިންބިމާއި، ހުސް އިމާރާތްތަކާއި، (ޢާންމުކޮށް މީހުން ގޮސް އުޅޭ) ޕާކުތަކާއި މިނޫނަސް ޢާންމުން އެއްވެއުޅޭ ތަންތަނާއި، އެފަދަ މީހުން ޙަރަކާތްތެރިވާ އެއްގަމާއި ކަނޑުގައި ދުއްވާ އުޅަނދުފަހަރާއި ތަކެތި ހިމެނޭ ގޮތުގެމަތިންނެވެ.
މި ޤާނޫނުގެ 10 ވަނަ މާއްދާގެ ބޭނުމަށްޓަކައި "ހަތިޔާރު" ކަމަށް ބުނެފައި އެވަނީ؛
އެއްވެސް ބާވަތެއްގެ ވަޅިއެއް؛
ކަނޑިއާއި ޚަންޖަރު؛
ރޭޒަރު ތިލައާއި ކަޓަރާއި ކަޓަރު ތިލަ؛
ކަތިވަޅިއާއި ކޯރާޑިއާއި ފުރޯއާއި މުޅޯ؛
ތޫނުކޮށްފައި ނުވަތަ ކޮޅު ފޭއްސާފައި ހުންނަ ދަގަނޑާއި ދަނޑިއާއި ލަކުޑިއާއި އަދި އެނޫންވެސް އެފަދަ ތަކެތި؛
ދަގަނޑު ހޮޅިބުރިއާއި މޮހޮރު ޖަހާފައި ހުންނަ ފިލާގަނޑާއި ލަކުޑިބުރިއާއި މުގުރު؛
ޗޭނު ބުރިއާއި، ވައިރާއި، ވައިރު ނަރާއި، ޓައީ ކްލިޕް އަދި އެކިއެކި ގުނަވަންތަކުގައި އެޅުވުމަށް ތައްޔާރުކޮށްފައި ހުންނަ ކަންވާރު ބުރިއާއި ސާޅަނގައާއި މިފަދަ ތަކެތި؛
ގޮވާ ތަކެއްޗާއި އަލިފާން ރޯވާ ފަދަ ތަކެތި؛
ޓޭޒަރ ގަންއާއި ސްޓަން ގަން އަދި އެނޫންވެސް މީހެއްގެ ހަށިގަނޑަށް ޝޮކެއް ފޮނުވައިގެން އޭނާއަށް ނުކުޅެދޭ ޙާލަތެއް ވަގުތީ ގޮތުން މެދުވެރި ކުރުވާ ކޮންމެ އެއްޗެއް؛
ވަކި ވަގުތެއް ޖެހުމުން ގޮވާގޮތަށް ހަދާފައި ހުންނަ ތަކެއްޗާއި ގޮވާނެ ވަކި ގޮތެއް ރޭވިފައި ހުންނަ ތަކެތި؛
އަޑުގަދަވުމުން ސިއްސައިގެންދާގޮތަށް މޮޑިފައިކޮށްފައި ހުންނަ އެއްގަމު އުޅަނދުފަހަރު؛
ވިހައާއި ވިހަ ގޭސް؛
ނުރައްކާތެރި ބަޔޮލޮޖިކަލް ނުވަތަ ކެމިކަލް މާއްދާތަކާއި ނުރައްކާތެރި އެސިޑްތަކާއި ރޭޑިއޯއެކްޓިވް މާއްދާތައް؛
މިނޫންވެސް މީހަކަށް އަނިޔާއެއް ދެވިދާނެ ނުވަތަ ތަނަކަށް ގެއްލުމެއް ދެވިދާނެ ކޮންމެ އެއްޗެއް.